ធនាគារ​អភិវឌ្ឍន៍​អាស៊ី​ថា​សេដ្ឋកិច្ច​កម្ពុជា​កើន​ឡើង
​ការ​ព្យាករណ៍​ថ្មី​នេះ​គឺ​កំណើន​​​៦,៨​ភាគរយ​​នៅ​ក្នុង​ឆ្នាំ​២០១១​ ​ដែល​នេះ​ច្រើន​ជាង​​ការ​ព្យាករណ៍​កាល​ពី​ខែ​មេសា​​​​ត្រឹម​៦,៥​ភាគរយ។
ធនាគារអភិវឌ្ឍន៍អាស៊ីនៅថ្ងៃពុធនេះ បានការព្យាករណ៍ថា សេដ្ឋកិច្ចកម្ពុជាឡើងដល់ ៦,៨ភាគរយ ក្នុងឆ្នាំ២០១១ បន្ទាប់ពីលោកនាយករដ្ឋមន្ត្រី ហ៊ុន សែន បានព្យាករណ៍កំណើនសេដ្ឋកិច្ចកម្ពុជាថាអាចនឹងកើនឡើងចំនួន ៨,៧ភាគរយនៅក្នុងឆ្នាំ២០១១នេះ។ លោក ភីធរ ចន ប្រ៊ីមបល (Peter John Brimble) សេដ្ឋវិទូជាន់ខ្ពស់ប្រចាំកម្ពុជានៃធនាគារអភិវឌ្ឍន៍អាស៊ី បានថ្លែងប្រាប់ក្រុមអ្នករាយការណ៍ព័ត៌មាននៅទីចាត់ការធនាគារថា និន្នាការវិជ្ជមាននៅក្នុងរយៈពេលប្រាំមួយខែ ដើមឆ្នាំ២០១១នេះនឹងជំរុញកំណើនសេដ្ឋកិច្ចរបស់កម្ពុជាឲ្យកើនឡើងដល់៦,៨ភាគរយ នៅក្នុងឆ្នាំ២០១១ ពោលគឺកើនឡើងច្រើនជាងការព្យាករណ៍កាលពីខែមេសាដែលធនាគារអភិវឌ្ឍន៍អាស៊ី បានវាយតម្លៃថា សេដ្ឋកិច្ចកម្ពុជាមានកំណើនត្រឹម៦,៥ភាគរយ។ «ការព្យាករណ៍កំណើនសេដ្ឋកិច្ចនេះ បានផ្អែកទៅលើតម្លៃនៃការនាំចេញសម្លៀកបំពាក់របស់កម្ពុជាទៅសហរដ្ឋអាមេរិកនៅក្នុងរយៈពេលប្រាំមួយខែដើមឆ្នាំនេះ ដែលបានកើនឡើងជាង២៣ភាគរយ បើធៀបនឹងរយៈពេលដូចគ្នាកាលពីឆ្នាំ២០១០។ ក្នុងពេលជាមួយគ្នានេះ ចំនួនភ្ញៀវទេសចរណ៍មានការកើនឡើងជាង១៣ភាគរយ ហើយការនាំអង្ករចេញក៏មាននិន្នាការកើនឡើងផងដែរ»។ លោក ភីធរ ចន ប្រ៊ីមបល បានបន្ថែមថា កម្ពុជានៅតែអាចរក្សាបាននូវកំណើនសេដ្ឋកិច្ចរឹងមាំសម្រាប់ឆ្នាំ ២០១១នេះ ដោយសារតែការងើបឡើងលឿនជាងការរំពឹងទុកនូវការនាំចេញសម្លៀកបំពាក់ និងវិស័យទេសចរណ៍ និងដោយសារទស្សនវិស័យវិជ្ជមាននៃការពង្រីកផលិតកម្មកសិកម្ម។ ប៉ុន្តែ ការថយចុះសកម្មភាពពាណិជ្ជកម្មជាសកលដែលកំពុងកើតមាននាបច្ចុប្បន្ននេះនឹងបង្អន់ល្បឿនកំណើនសេដ្ឋកិច្ចកម្ពុជានៅក្នុងឆ្នាំ២០១២។ «យើងនៅតែជឿជាក់លើកំណើនសេដ្ឋកិច្ចកម្ពុជា។ ប៉ុន្តែយើងចង់ប្រើឱកាសដើម្បីធ្វើបច្ចុប្បន្នកម្មលើទស្សនវិស័យអភិវឌ្ឍន៍អាស៊ីនេះ ក្នុងគោលបំណងគូសបញ្ជាក់អំពីការប្រឈមសំខាន់ៗ មួយចំនួន។ សេដ្ឋកិច្ចសំខាន់ៗ មួយចំនួនប្រថុយនឹងគ្រោះថ្នាក់នៅក្នុងខែកក្កដានេះ ដែលយើងគិតថា កម្ពុជាប្រឈមនឹងបញ្ហានេះនៅក្នុងរយៈពេលពីរបីឆ្នាំខាងមុខទៀត»។ របាយការណ៍ស្តីពីទស្សនវិស័យអភិវឌ្ឍន៍អាស៊ីឆ្នាំ២០១១ បច្ចុប្បន្នកម្មបានព្យាករណ៍ថា កំណើនឆ្នាំ២០១២នឹងថយចុះមកនៅត្រឹម ៦,៥ភាគរយពីចំនួន ៦,៨ភាគរយ នៅក្នុងឆ្នាំ២០១១ ហើយការថយចុះនេះ ឆ្លុះបញ្ចាំងពីអស្ថិរភាព ដែលកំពុងកើតមាននៅក្នុងទីផ្សារសកលនឹងធ្វើឲ្យប៉ះពាល់ដល់តម្រូវការផលិតផលពីកម្ពុជានៅក្នុងឆមាសទីពីរឆ្នាំ២០១១ និងឆ្លងចូលទៅក្នុងឆ្នាំ២០១២។ របាយការណ៍នេះ បានលើកឡើងថា និន្នាការថយចុះក្នុងទីផ្សារសកលនេះនឹងមិនប៉ះពាល់ដល់និន្នាការវិជ្ជមាន ដែលបានសង្កេតឃើញកន្លងមកនោះទេ។ ប៉ុន្តែបញ្ហាប្រឈមរយៈពេលវែងនៅតែមានសម្រាប់សេដ្ឋកិច្ច ដែលមានមូលដ្ឋានចង្អៀតរបស់កម្ពុជា ហើយវាទាមទារឲ្យមានពិពិធកម្មសេដ្ឋកិច្ច ការធ្វើលម្ហសារពើពន្ធ ការដោះស្រាយបញ្ហាអភិបាលកិច្ច និងការពង្រីកបរិយាកាសវិនិយោគ។ លោក ភីធរ ចន ប្រ៊ីមបល បានថ្លែងថា កម្ពុជាចាំបាច់ត្រូវដោះស្រាយបញ្ហារយៈពេលវែងទាំងនេះ ទើបអាចសម្រេចបានកំណើនប្រកបដោយសក្តានុពល។ ការកាត់បន្ថយចំណាយខ្ពស់លើការដឹកជញ្ជូន ថាមពល និងពិពិធកម្មផលិតផលកសិកម្ម និងវិស័យទេសចរណ៍មានសារៈសំខាន់យ៉ាងខ្លាំង ហើយបញ្ហាទាំងអស់នេះនឹងត្រូវបានលើកយកមកដោះស្រាយក្រោមយុទ្ធសាស្ត្រភាពជាដៃគូប្រចាំប្រទេសឆ្នាំ២០១១-២០១៣ របស់ធនាគារអភិវឌ្ឍន៍អាស៊ី។ សេចក្តីថ្លែងការណ៍របស់ធនាគារអភិវឌ្ឍន៍អាស៊ី បានបញ្ជាក់ថា អត្រាអតិផរណានឹងមានកម្រិតជាមធ្យមប្រមាណ៥,៥ភាគរយនៅក្នុង ឆ្នាំ២០១១ និងឆ្នាំ២០១២។ លោកនាយករដ្ឋមន្ត្រី ហ៊ុន សែន បានថ្លែងកាលពីថ្ងៃច័ន្ទថា កំណើនសេដ្ឋកិច្ចកម្ពុជាមានលទ្ធភាពកើនឡើង៨,៧ភាគរយនៅក្នុងឆ្នាំ២០១១ ស្របតាមការប៉ាន់ស្មានរបស់វិទ្យាស្ថានសេដ្ឋកិច្ចកម្ពុជា។ ប៉ុន្តែ រដ្ឋាភិបាលកម្ពុជាបានព្យាករណ៍ថា កំណើនសេដ្ឋកិច្ចផ្លូវការឆ្នាំ២០១១មានចំនួន៦ភាគរយ។ មូលនិធិរូបិយវត្ថុអន្តរជាតិ IMF បានព្យាករណ៍កំណើនសេដ្ឋកិច្ចកម្ពុជាប្រមាណ៧ភាគរយ និងធនាគារពិភពលោកប្រមាណ ៦,៥ភាគរយ នៅក្នុងឆ្នាំ២០១១នេះ៕